Perlemoen van R8 miljoen in Rondebosch gevindFoto verskaf deur die SAPD Lede van Kaapstad-polisie se honde-eenheid het Dinsdagaand reageer op ŉ klagte oor ŉ onaangename reuk by ŉ huis in Rondebosch-Oos en het ondersoek ingestel. “Beamptes het omstreeks 21:30 die huis in Vyfdelaan genader waar daar ŉ sterk reuk en die reuk van wierook was,” het sers. Noloyiso Rwexana, woordvoerder van die polisie, gesê. “Hulle het op die perseel op ŉ onwettige perlemoenprosesseringsfasiliteit afgekom.” In ŉ kamer langs die kombuis was daar verskeie houers vol perlemoen met kastrolle en oondplate wat aan ŉ gassilinder verbind is. In ŉ ander vertrek in die huis was rakke waarop perlemoen uitgedroog word. In nog twee kamers was daar sakke en kratte vol uitgedroogde perlemoen. Wierook is in die huis gebrand, vermoedelik om die reuk te verbloem. Nog toerusting, soos gassilinders, droograkke, vrieskaste, ŉ skaal en sakke sout is in buitegeboue op die perseel gevind. “Twee mans, onderskeidelik 21 en 37 jaar oud, is in hegtenis geneem. Daar is beslag gelê op perlemoen met ŉ geraamde straatwaarde van R8 miljoen,” het Rwexana bygevoeg. Die mans sal na verwagting Donderdag in die Athlone-landdroshof verskyn.